讚德上越國公楊素
作者：陳子良
朝代：唐

paragraphs: 君侯稱上宰，命世挺才英。
本超騏驥足，復蘊風雲情。
攄藻掞錦綺，育德潤瑤瓊。
已踵四知舉，非無三傑名。
濟世同舟檝，匡政本阿衡。
雍容入青鎖，肅穆侍丹楹。
桂宮擅鳴珮，槐路獨飛纓。
高門羅虎戟，綺閣麗彫甍。
金罇酌湛湛，歌扇掩盈盈。
匈奴軼燕薊，烽火照幽幷。
天子名薄伐，受脤事專征。
七德播雄略，十萬騁行兵。
鴈行蔽虜甸，魚貫出長城。
交河方飲馬，瀚海盛揚旌。
拔劒倚天外，蒙犀輝日精。
彎弧穿伏石，揮戈斬大鯨。
鼓鼙朝作氣，刁斗夜偏鳴。
六郡多壯士，三邊豈足平。
嶺雲朝合陣，山月夜臨營。
胡塵暗馬色，芳樹動笳聲。
關雲未盡散，塞霧常自生。
川長蔓草綠，峯逈雜花明。
小人愧王氏，雕文慙馬卿。
濫此叨書記，何以謝過榮。
高山徒仰止，終是恨才輕。